**Приложение № 5**

**„Индустриален и логистичен парк – Бургас“ АД**

 Индустриален и логистичен парк – Бургас“ АД е дружество, създадено през 2012 г. в партньорство между Община Бургас и „НАЦИОНАЛНА КОМПАНИЯ ИНДУСТРИАЛНИ ЗОНИ“ ЕАД. Към 19.01.2021 г. капиталът му е в размер на 30 808 960 лв., разпределен в 3 080 896 бр. акции с номинална стойност 10 лв. всяка една, от които 1 023 305 бр. акции са собственост на Община Бургас, а 2 057 591 бр. акции - собственост на „НАЦИОНАЛНА КОМПАНИЯ ИНДУСТРИАЛНИ ЗОНИ“ ЕАД. Капиталът е формиран чрез непарична вноска от общината, представляваща правото на собственост върху 56 урегулирани поземлени имота с обща площ от 238 241 кв. м. и парична вноска от страна на „НАЦИОНАЛНА КОМПАНИЯ ИНДУСТРИАЛНИ ЗОНИ“ ЕАД в размер на 5 282 720 лева.

 Считано от 01.08.2019 г. ОС на „Индустриален и логистичен парк – Бургас“ АД е взело решение на 24.07.2019 г. за увеличаване на капитала чрез непарична вноска на акционера Община Бургас, в резултат на което капиталът на дружеството от 10 358 270 лв. се увеличава на 15 515 770 лева и има следната структура:

а/ 5 282 720 лева, представляващи стойността на записаните 528 272 поименни акции, всяка на стойност 10 /десет/ лева, или 34,05 % собственост на „Национална компания индустриални зони“ ЕАД;

б/ 10 233 050 лева, разпределени в 1 023 305 поименни акции, всяка една с номинална стойност 10 /десет/ лева, представляващи непаричната вноска на Община Бургас или 65,95 % собственост на Община Бургас.

Считано от 12.11.2020 г. капиталът на дружеството е увеличен от 15 515 770 на 30 808 960 лв., чрез непарична вноска, представляваща правото на собственост върху имоти, притежавани от „НАЦИОНАЛНА КОМПАНИЯ ИНДУСТРИАЛНИ ЗОНИ“ ЕАД, с което компанията става мажоритарен собственик на капитала.

С дейността си „Индустриален и логистичен парк – Бургас“ АД допринася за стабилното икономическо развитие на Бургас и региона, чрез насърчаване на инвестициите в различните отрасли, подобряването на инфраструктурата, с цел привличане на чуждестранни и местни инвестиции. Стремежът на дружеството е към подход, залагащ на устойчивото икономическо развитие и създаването на една по-екологична, работна градска среда.

„Индустриален и логистичен парк – Бургас“ АД разработва територии, разположени в Промишлена зона „Север” и в Промишлена зона „Юг-Запад“ на гр. Бургас. Имотите в Промишлена зона „Север” с площ от: 244,15 декара са изцяло собственост на дружеството. Имотите в Промишлена зона „Юг-Запад“ на гр. Бургас са с обща площ 600 дка, от които към настоящия момент Индустриален и логистичен парк – Бургас АД притежава 203,52 декара, а останалите почти 400 дка са собственост на „Национална компания индустриални зони” ЕАД.

Към настоящия момент „Индустриален и логистичен парк – Бургас“ АД е изградило изцяло инфраструктурата, обслужваща имотите в промишлена зона „Север”. (ВиК инфраструктура, ток, газ, оптика).

В тази зона са привлечени проекти, свързани с леки производства, складова дейност и услуги. Общият размер на заявените инвестиции възлиза над 83 млн. лева, а заявените работни места над 900.

През 2019 година е изградена административна сграда на „Индустриален и логистичен парк-Бургас“ АД, в която са създадени условия за цялостното административно обслужване на настоящите и бъдещите инвеститори. Сградата дава възможност за провеждане на конференции, семинари, спортни мероприятия и др. събития, в услуга на бизнеса.

Територията, която ще бъде разработена като Фаза 2 на Индустриален и логистичен парк Бургас е с обща площ от около 600 декара в Устройствена зона 22 (Южна промишлена зона). Теренът е изключително подходящ за развитие на индустриална зона, където да бъдат позиционирани производствени, логистични и аутсорсинг центрове, центрове за иновации и научноразвойна дейност, предвид ключовото му разположение в непосредствена близост до международни пътища, свързващи Европа и Турция. Наличието на елитни гимназии и професионални училища е предпоставка за осигуряването на необходимата работна ръка.

„Индустриален и логистичен парк-Бургас” АД ще продължи да работи по следните основни направления: провеждане на активна маркетингова политика за привличане на чуждестранни и местни инвестиции в сектори с добавена стойност; управление на действащата зона и оптимизиране на нейните резултати; идентифициране и развитие на нови индустриални територии; изграждане на високотехнологични центрове.